D Lena Meyer-Landrut isch bim Eurovision Song Contest 2011 z Düsseldorf nomol aadrätte. As dytschi Verdrätteri isch si diräkt fir s Final am 14. Mai 2011 qualifiziert gsi. In dr dytsche Vorentscheidig Unser Song für Deutschland hän d Färnsehzueschauer s Lied fir dr ESC gwehlt. Doderby het d Sängeri in zwoo Halbfinalshow, wu am 31. Jänner un 7. Februar bi ProSieben live iberdrait wore sin, beidi Mol sechs Lieder vordrait, wu drej dervu in s Final vu dr Voruusscheidig chuu sin. In däre am 18. Februar vu Das Erste iberdraite Livesändig hän sich d Zueschauer fir s Lied Taken by a Stranger entschide, wu vu dr kalifornische Komponischte Gus Seyffert un Nicole Morier zämme mit dr norwegische Sängeri Monica Birkenes gschribe woren isch. Uf s Meyer-Landruts zweitem Studioalbum Good News, wu am 8. Februar 2011 vereffetligt woren sich, het s alli Byydreg vu dr dytsche Vorentscheidig. Wie s Meyer-Landruts Debütalbum het s au Good News an dr Spitz vu dr dytsche Albumcharts gschafft un isch no eire Wuche uf Goldstatus chuu.